## L’Ivass desplega 33 programes per a promoure el benestar i l’autonomia en persones majors dependents, amb discapacitat i amb malaltia mental crònica

*** La directora general, María José Rico, subratlla “la labor terapèutica i de rehabilitació a les persones usuàries que es realitza en els centres i els servicis, i el suport i l’acompanyament a les famílies”
* L’Institut Valencià de Serveis Socials disposa de 1.400 places en més de 30 recursos de diferent tipologia en tota la Comunitat Valenciana**

L’Institut Valencià de Serveis Socials (Ivass), adscrit a la Vicepresidència i Conselleria de Servicis Socials, Igualtat i Vivenda, està desplegant un total de 33 programes per a promoure el benestar, l’autonomia i la integració de les persones usuàries dels seus centres i servicis.

L’Ivass disposa d’aproximadament de 1.400 places en més de 30 centres i servicis en tota la Comunitat Valenciana en els quals s’atenen persones amb discapacitat intel·lectual o amb dificultats cognitives, dany cerebral adquirit, majors dependents i persones amb malaltia mental crònica.

La directora general de l’Ivass, María José Rico, ha ressaltat “el model d’atenció implantat en l’entitat, que se centra en les capacitats i les necessitats de suport de cada persona usuària, així com en la promoció d’activitats i programes que afavorisquen la seua participació i possibiliten la seua integració plena”.

María José Rico ha subratllat que l’Institut Valencià de Serveis Socials i la Vicepresidència i Conselleria de Servicis Socials, Igualtat i Vivenda “estan treballant perquè les persones usuàries dels centres i les seues famílies disposen d’una atenció socioassistencial integral i de qualitat amb una cartera de recursos normalitzats que responguen a les seues necessitats verdaderes”.

En este sentit, s’ha referit a “la labor de rehabilitació i suport que es du a terme en els centres i servicis de l’Ivass amb programes d’orientació, acompanyament i mediació familiar o de la unitat de convivència per a millorar la qualitat de vida de les persones usuàries i les seues famílies”.

En concret, s’estan desplegant 17 programes sobre la salut física i mental, 13 relacionats amb l’activitat i la participació de la persona i altres tres vinculats amb factors contextuals i ambientals. Quant a la implicació de les famílies en l’organització, s’articulen assemblees de familiars i jornades de portes obertes per a fer-los partícips i conéixer de prop les seues demandes.

**Participar en la comunitat**

L’Institut Valencià de Serveis Socials té entre els seus fins promoure la participació de les persones usuàries en la societat, “això els oferix l’oportunitat d’interactuar amb altres persones fora de les instal·lacions dels centres i conéixer el seu entorn comunitari més pròxim”.

La directora general ha incidit en este aspecte, ja que “les persones necessitem conviure, aprendre coneixements dels diferents àmbits de la vida i participar en la nostra comunitat”, i ha apuntat que “per a això en l’Ivass comptem amb una àmplia programació d’activitats socials, culturals i mediambientals”.

Entre estes, ha posat com a exemple la participació en fires i exposicions, el desenrotllament de tallers per a la ciutadania, entorns universitaris, accions de voluntariat en espais educatius o relacionades amb l’expressió i/o la participació en art, música i cura del medi ambient.

Fecha: 02/09/2024